KBANK วอลุ่มกระฉูด กูรูยกเป็นตัวเลือกดีที่สุดกลุ่มแบงก์-อัพไซด์เกิน 20%
KBANK วอลุ่มกระฉูด กูรูยกเป็นตัวเลือกดีที่สุดกลุ่มแบงก์-อัพไซด์เกิน 20% โดย ณ เวลา 11.41 น.อยู่ที่ 183.50 บาท บวก 5.00 บาท หรือ 2.80% มูลค่าการซื้อขาย 1.23 พันล้านบาท
9 ต.ค. 2558

ผู้สื่อข่าวรายงานว่า ราคาหุ้น ธนาคารกสิกรไทย จำกัด (มหาชน) หรือ KBANK ณ เวลา 11.41 น.อยู่ที่ 183.50 บาท บวก 5.00 บาท หรือ 2.80% มูลค่าการซื้อขาย 1.23 พันล้านบาท  โดยเปิดตลาดที่ 179.50 บาท ต่ำสุดที่ 179 บาท สูงสุดที่ 184 บาท ขณะที่ดัชนีหุ้นไทยโดยรวมบวก 1.50%

บล.เอเซีย พลัส ระบุในบทวิเคราะห์(9 ต.ค.)ว่า แนวโน้มผลประกอบการปี 2559 คาดกำไรสุทธิของ KBANK จะพลิกกลับมาเติบโต 17.1% จากปีก่อน จากฐานที่ต่ำในปี 2558 และภาระการตั้งสำรองหนี้ฯ ที่คาดว่าจะบรรเทาลง อีกทั้งเชื่อว่าราคาหุ้นผ่านการปรับฐานสะท้อนปัจจัยกระทบต่างๆ ไปมากแล้ว น่าจะช่วยลดความเสี่ยงขาลงของราคาหุ้นไปได้มาก โดยฝ่ายวิจัยฯ ประเมิน FV ปี 2558 เท่ากับ 232 บาท Upside ถึง 30%
ขณะที่ปัจจัยทางด้านเทคนิค KBANK ปรับขึ้นต่อเนื่อง และปัจจุบันกำลังฟอร์มตัวในรูปแบบ V-Shape และจาก Volume ที่ยังมีทิศทางสนับสนุน ทำให้เชื่อว่าราคาจะสามารถปรับเพิ่มขึ้นต่อได้ เพื่อทดสอบแนวต้านที่ 185 บาท
บล.ฟินันเซีย ไซรัส ระบุในบทวิเคราะห์(6 ต.ค.)ว่า  คาดกลุ่มธนาคารจะรายงานกำไรสุทธิไตรมาส 3/15 ลดลง 12% จาไตรมาสก่อน และ 16% จากปีก่อน จากการตั้งสำรองฯโดยเฉพาะจากหนี้ SSI ที่เพิ่มขึ้นใน 3 ธนาคาร ที่ยังต้องจับตามองในไตรมาส 3/15  คือ NPL Ratio และ Coverage ratio ที่คาดว่าจะด้อยลงและอาจทำให้นำไปสู่การ Downgrade และส่งผลกระทบต่อแนวโน้มกำไรไตรมาส 4/15 ที่อาจมีหนี้สูญก้อนใหญ่อีกครั้งเพื่อสร้างปราการของคุณภาพหนี้ให้แข็งแกร่งขึ้น
ทั้งนี้ จากคาดการณ์ดังกล่าวเชื่อว่ากลุ่มธนาคารจะพักฐานต่อไป การลงทุนในหุ้นกลุ่มธนาคารอยู่บนความคาดหวังของเศรษฐกิจในปี 2016 และบนความเสี่ยงและความหวังดังกล่าว เชื่อว่า KBANK เป็นตัวเลือกที่ดีที่สุดในกลุ่มตอนนี้
 